Z A P I S N I K
7. sjednice Vijeća Gradske četvrti Podsljeme,
održane 21. prosinca 2021., u sjedištu Gradske četvrti Podsljeme, u Zagrebu, Šestinski trg 10 s početkom u 7,30 sati



NAZOČNI ČLANOVI VIJEĆA:
Krešimir Kompesak, Pero Semren, Reana Senjković- Svrčić, Mirna Varga, Luka Maloča, Tihomir Milovac, Ana Večerin Novaković, Ivan Laco, Drago Boras i Damir Pavlek.


NENAZOČNI ČLANOVI VIJEĆA: Snježana  Punjek


OSTALI NAZOČNI: Goran Rogić - Gradski ured za mjesnu samoupravu



Predsjedava: Krešimir Kompesak, predsjednik Vijeća.

Predsjednik konstatira da je prisutno 10 članova Vijeća, što znači da Vijeće može pravovaljano odlučivati, te otvara 7. sjednicu Vijeća Gradske četvrti Podsljeme.

	Predsjednik Vijeća otvara raspravu o zapisnicima 5. i 6. sjednice. Luka Maloča moli da se u zapisnik 6. sjednice uvrsti kako je dao informaciju o dodatnim sredstvima, koje će za rekonstrukciju centra Markuševca Vijeću Gradske četvrti Podsljeme ustupiti Vijeće Gradske četvrti Gornji Grad - Medveščak. Navedeno će biti uvršteno u zapisnik 6. sjednice.
Bez daljnje rasprave usvojeni su zapisnici 5. i 6. sjednice.

Na prijedlog predsjednika Vijeće jednoglasno utvrđuje slijedeći:




DNEVNI RED:

		1. 
	[bookmark: _Hlk94111531]Zaključak o izmjeni Plana komunalnih aktivnosti Gradske četvrti Podsljeme za 2021. – donošenje zaključka
Predlagatelj: Krešimir Kompesak


	2. 
	Pitanja, prijedlozi i razno




	
	

	
	

	
	



	




Ad 1. Zaključak o izmjeni Plana komunalnih aktivnosti Gradske četvrti Podsljeme 
za 2021.

Predsjednik Vijeća ističe kako je u završni rebalans Plana komunalnih aktivnosti uvršteno asfaltiranje ulica Ferenčaki donji i Cebići mali, gdje je nedavno prošla komunalna infrastruktura. Također su osigurana i sredstva za božićno ukrašavanje na području četvrti. 

Reana Senjković- Svrčić postavlja pitanje zašto su pojedine stavke koje se tičnu izrada projektnih dokumentacija tako jeftine?
Predsjednik Vijeća odgovara kako se cijene postižu na postupcima javne nabave te ovise o procjenama izvođača te na taj način i variraju.


Tihomir Milovac postavlja pitanje što obuhvaća stavka „božićno ukrašavanje“?
Predsjednik Vijeća odgovara kako navedeno obuhvaća nabavu i postavu borova te njihovo ukrašavanje, a postava „zvončića“ ide na trošak Gradskog ureda za prostorno uređenje.
Tihomir Milovac predlaže da onda Vijeće osigura sredstva za sadnju 10ak borova, čime će se u budućnosti osigurati ušteda na toj stavci.
Predsjednik Vijeća ističe kako mnoge od lokacija nisu pogodne za trajnu sadnju bora, a pritisak građana i mjesnih odbora za postavu borova je ogroman, budući da nitko ne želi da baš njegovo područje bude bez bora. Ali u suradnji sa Podružnicom Zrinjevac zatražit ćemo ponudu za sadnju borova na pogodnim lokacijama.

Kako nije bilo daljnje rasprave, Vijeće je jednoglasno usvojilo Zaključak o izmjeni Plana komunalnih aktivnosti Gradske četvrti Podsljeme za 2021. Isti se nalazi u privitku ovog zapisnika.

	
	




Ad 2. Pitanja, prijedlozi i razno

Mirna Varga moli da se sjednice ne sazivaju utorkom radi terenskog posla koji ima u to vrijeme.
Tihomir Milovac predlaže da sjednice budu u poslijepodnevnim satima.
Predsjednik Vijeća odgovara kako gleda da termin odgovara najvećem broju članova Vijeća, a nikad nije moguće baš svima udovoljiti. Ranojutarnji termin najviše odgovara zaposlenim članovima Vijeća, a nastojat će izbjegavati sjednice utorkom.

Ivan Laco postavlja pitanje u kojoj je fazi dogradnja kanalizacije u preostalom dijelu ulice Šušnjevec?
Krešimir Kompesak odgovara kako Vodoopskrba i odvodnja radi projekt za ulice Šušnjevec i Sudiščak te se navedeno nalazi u njihovom programu. Postoje problemi sa sanacijom klizišta na pojedinim dijelovima trase te se čeka sanacija navedenog, kako bi se mogla ishoditi građevinska dozvola. A sve je moglo još u prvom navratu biti gotovo, da pojedini stanovnici nisu prosvjedima stopirali tadašnju dogradnju kanalizacije.

Tihomir Milovac postavlja pitanja tko čisti i pere ulice i po kojem programu?
Goran Rogić odgovara kako Čistoća čisti i vrši pranje ulica prema Programu održavanja komunalne infrastrukture na području Gradske četvrti Podsljeme te kako nisu sve ulice u navedenom programu, već uglavnom glavne i veće prometnice. Ostale ulice se čiste i peru po posebnom nalogu, iz sredstava za izvanredno održavanje.
Tihomir Milovac pita može li se netko drugi angažirati da jednom ili dva puta godišnje počisti smeće i sitni otpad u svakoj ulici?
Krešimir Kompesak odgovara kako je to zadatak Čistoće, a za ulice koje nisu u Programu redovnog održavanja treba javiti kako bi se zatražilo izvanredno čišćenje ili pranje ulice.
Pero Semren predlaže da se mjesnim odborima pošalje zadatak da dostave popis ulica kojima je potrebno interventno čišćenje ili pranje.
Luka Maloča se nadovezuje kako nova vlast u Gradu Zagrebu radi na tome da kompletan sustav profunkcionira, a svaki nedostatak u komunikaciji treba prijaviti kako bi se mogao otkloniti.

Pero Semren moli da se Zagrebačke ceste zatraže da saniraju ulegnute škrinjice na kolniku na vrhu ulice Jazbina te da se ispita mogućnost izgradnje posebnog ugibališta na dijelu ceste.

Drago Boras ističe kako je veliki problem na području Gradske četvrti Podsljeme promet u mirovanju. Kao jedno od rješenja navedenog problema ističe mogućnost da izgradnja podzemnih parkirališnih mjesta ne ulaze u bruto građevnu površinu.

Predsjednik Vijeća ističe veliki problem sa zelenim otokom na križanju Gračanske ceste i Kvintičke ulice, zbog neodgovornih građana koji ga pretvaraju u odlagalište komunalnog otpada. Već je dva puta plaćeno Čistoći da izvrši interventni odvoz smeća i glomaznog otpada, ali pojedinci su opet napravili smetlište na navedenoj lokaciji. Stoga predlaže da se donese odluka da se trajno ukloni navedeni zeleni otok, jer se to pokazalo kao jedino efikasno rješenje protiv divljih odlagališta otpada. 
Nakon kraće rasprave, članovi Vijeća jednoglasno podržavaju uklanjanje zelenog otoka sa spomenute lokacije.

Luka Maloča ističe kako nam je Vijeće Gradske četvrti Gornji Grad – Medveščak pomoglo da u Programu građenja komunalne infrastrukture za 2022. osiguramo sredstva za rekonstrukciju centra Markuševca, na način da je dio svojih sredstava prepustilo nama.
Krešimir Kompesak odgovara kako je navedeno već moglo biti izgrađeno, da nije došlo do pobune Mjesnog odbora Markuševec i dijela građana, zbog čega se dodatno izgubilo vrijeme za doradu projekta.
Luka Maloča moli da se još jednom od Vodoopskrbe i odvodnje zatraži očitovanje na temu ispravnosti vode u ulici Gračansko dolje.

Predsjednik traži da svatko od članova Vijeća dostavi po jednu akciju za Plan komunalnih aktivnosti za 2022., kako bi se uskladili i sa mjesnim odborima i njihovim željama.




Sjednica je završena u 9:00 sati.






Zapisnik vodio:

[bookmark: _GoBack]Goran Rogić

URBROJ: 251-06-11-2-21-2
Zagreb, 21. prosinca 2021.

